Period: Old Babylonian
Genre: Literary
Transliteration:
<SURFACE>
...
...an-ta e₃-a-ra...ga-na-ab-be₂-en
...gal an-na {d}inana-ra silim-ma ga-na-ab-be₂-en
izi-ŋar kug an-e si-a-ra
su₃-ra₂-aŋ₂ {d}inana-ra ud-gin₇ zalag-ge-ra
nin gal an-na {d}inana-ra silim-ma ga-na-ab-be₂-en
nu-u₈-gig nin ni₂ gur₃-ru {d}a-nun-na-ke₄-ne
nir-ŋal₂ an ki si gal si-a
dumu gal {d}suen-na {d}inana-ra silim-ma ga-na-ab-be₂-en
nam-mah-a-na nam-gal-la-na nam-nir-ŋal₂ buluŋ₃-ŋa₂-na
an-usan{an}na dalla e₃-a-na
izi-ŋar kug an-e si-a-na
{d}nanna {d}utu-gin₇ an-na gub-ba-na
sig-ta igi-nim-še₃ kur-kur-ra zu-am₃
nu-u₈-gig an-na-ka nam-gal-la-na
in-nin₉-ra šir₃-re-eš ga-na-ab-be₂-en
ki-ru-gu₂ 1(diš)-a-kam
e₃-a-ni ur-saŋ-am₃
ŋiš-gi₄-ŋal₂-bi-im
an-na nam-mi-in-gub u₃-sumun₂ zid an-na-kam
ki-a nir mi-ni-in-ŋal₂ nin kur-kur-ra-kam
abzu eridug{ki}ga me šu ba-ni-in-ti
a-a-ni {d}en-ki-ke₄ saŋ-e-eš mu-ni-in-rig₇
nam-en nam-lugal-la šu-ni-še₃ mu-u₈-ŋar
an-da barag gal-la dur₂ mu-da-an-ŋar
{d}en-lil₂-da kalam-ma-na nam mu-un-di-ni-ib-tar-re
itid-da ud-sakar-ra me šu du₇-du₇-de₃
diŋir kalam-ma-ke₄ gu₂ mu-na-an-si-si-iš
{d}a-nun-na gal-gal im-ši-gam-e-de₃-eš
sizkur a-ra-zu-a ši-im-ma-sug₂-sug₂-ge-eš
nam-šita kur-kur-ra mu-na-da-ab-be₂-ne
nin-ŋu₁₀ di kalam-ma ki-bi-še₃ i₃-kud-de₃
...ka-aš bar kalam-ma...
saŋ gig₂-ga-ni igi-ni-še₃ i₃-dib-be₂
ki-ru-gu₂ 2(diš)-kam-ma-am₃
{ŋiš}al-ŋar kug-ga-ke₄ šu mu-na-tag-ge
kug {d}inana-ra igi-ni-še₃ i₃-dib-be₂
nin gal an-na {d}inana-ra silim-ma ga-na-ab-be₂-en
ub₃ kug li-li-is₃ kug šu mu-na-tag-ge
kug {d}inana-ra igi-ni-še₃ i₃-dib-be₂
nin gal an-na {d}inana-ra silim-ma ga-na-ab-be₂-en
balaŋ kug li-li-is₃ kug šu mu-na-dar-e
kug {d}inana-ra igi-ni-še₃ i₃-dib-be₂
...
...buluŋ₃-a-na
an-u₂-sa₁₁-an-na dalla e₃-a-ra
dumu gal {d}suen-na {d}inana-ra silim-ma ga-na-ab-be₂-en nin gal an-na
ki-ru-gu₂ 3(diš)-kam-ma-am₃
saŋ-ur-saŋ-e-ne suh mu-na-an-dub-dub-bu-uš
kug {d}inana-ra igi-ni-še₃ i₃-dib-be₂
gu₂-bar niŋ₂-dara₂ gun₃ mu-na-an-gun₃-gun₃-ne-eš
kug {d}inana-ra igi-ni-še₃ i₃-dib-be₂
kuš nam-diŋir-ra su-bi-a mu-un-ŋal₂
kug {d}inana-ra igi-ni-še₃ i₃-dib-be₂
lu₂ zid nin saŋ-tuku munus um-ma gal-gal-la lugal
kug {d}inana-ra igi-ni-še₃ i₃-dib-be₂
balaŋ niŋ₂ sed-de₃ ba <unk> a zag mi-ni-ib-gub-gub-be₂
kug {d}inana-ra igi-ni-še₃ i₃-dib-be₂
{tug₂}niŋ₂-la₂ a₂ me₃ da-da-ra-še₃ mu-dug₄
kug {d}inana-ra igi-ni-še₃ i₃-dib-be₂
ŋiš-gid₂-da a₂ me₃ šu-bi-a mu-un-ŋal₂
kug {d}inana-ra igi-ni-še₃ i₃-dib-be₂
ki-ru-gu₂ 4(diš)-kam-ma-am₃
a₂ zid-da-bi tug₂ nitah₂ bi₂-in-mur₁₀
kug {d}inana-ra igi-ni-še₃ i₃-dib-be₂
nin gal an-na {d}inana-ra silim-ma ga-na-ab-be₂-en
a₂ gab₂-bu-bi-a tug₂ nam-munus mu-ni-si-ig
kug {d}inana-ra igi-ni-še₃ i₃-dib-be₂
nin gal an-na {d}inana-ra silim-ma ga-na-ab-be₂-en
ešemen₂ gu-du gun₃-a a-da-min₃ mu-na-e
kug inana-ra igi-ni-še₃ i₃-dib-be₂
dumu gal {d}suen-na {d}inana-ra silim-ma ga-na-ab-be₂-en nin gal an-na
ki-ru-gu₂ 5(diš)-kam-ma-am₃
ŋuruš {ŋiš}rab₃ ŋar-ra mu-na-šir₃-šir₃-re-eš
kug {d}inana-ra igi-ni-še₃ i₃-dib-be₂
ki-sikil šu-gi₄-a saŋ-ki gu₂ la₂-e
kug {d}inana-ra igi-ni-še₃ i₃-dib-be₂
ŋiri₂ ba-da-ra igi-ni-še₃ <unk>...<unk>...
kug {d}inana-ra igi-ni-še₃...
kur-ŋar-ra ed₃-da ba-da-ra šu bi₂-in-du₈-uš
kug {d}inana-ra igi-ni-še₃ i₃-dib-be₂
ŋiri₂ uš₂ dul₄-dul₄-e urin i₃-su₃-e
kug {d}inana-ra igi-ni-še₃ i₃-dib-be₂
barag gu₂-en-na-ka uš₂ i₃-bal-bal-e
tigi šem₃ {kuš}a₂-la₂-e gu₃ nun mu-ni-ib-be₂
nu-u₈-gig an sikil-la dili-ni nam-mi-in-gub
kur-kur saŋ gig₂ uŋ₃ udu-gin₇ lu-a u₈-gin₇
nin-ŋu₁₀ an-šag₄-ta u₆ dug₃-ge-eš im-me
kug {d}inana-ra igi-ni-še₃ i₃-dib-be₂
nin an-usan-na {d}inana mah-am₃
ki-sikil {d}inana me-teš₂ mu-e-i-i
nin an-usan an-zag-še₃ la₂-a nin an-še₃ la₂-a {d}inana...
ki-ru-gu₂...
an-usan-na mul dalla...ud gal an...
nin an-usan-na ur-saŋ-ŋa₂ an-ta...
uŋ₃-e kur-kur-ra igi mu-un-ši-ib-il₂-il₂-i
nitah₂ mu-un-sikil-e munus mu-un-zalag-ga
gud-de₃ {ŋiš}šudul-bi-a saŋ mu-ni-ib-bal-e
udu-bi amaš-bi-a sahar mu-na-an-dub-dub-bu-uš
maš₂-anše lu-a {d}šakkan₂-na niŋ₂-zi-ŋal₂ edin-na
niŋ₂-ur₂-limmu₂ an niŋ₂-daŋal-ba an-edin...
pu₂{ŋiš}kiri₆ mu₂-sar ŋiš-gi sig₇-ga
ku₆ engur-ra-ke₄ mušen...
nin-ŋu₁₀ ki-nu₂-bi-še₃ ŋiri₃...
zi-ŋal₂ uŋ₃ lu-a dub₃ mu-un-ši-gam-e
nin-ŋu₁₀ gu₃ de₂-a bur-šu-ma-e-ne
gu₇ naŋ gal-gal-e niŋ₂ mi-ni-ib-gu-ul-gu-ul-lu-ne
nin-ŋu₁₀ kalam-ma-na ni₂ mu-ni-ib-te-en-ten
ešemen kalam-ma ezem-ma du₃-du₃
šul-e nitalam-a-ni šag₄ ša-mu-un-di-ni-ib-kuš₂-u₃
nin-ŋu₁₀ an-šag₄-ta u₆ dug₃-ge-eš im-me
kug {d}inana-ra igi-ni-še₃ i₃-dib-be₂
nin an-usan-na {d}inana mah-am₃
ki-sikil {d}inana me-teš₂ mu-e-i-i
nin an-usan-na an-zag-še₃ mah-am₃
ki-ru-gu₂ 7(diš)-kam-ma-am₃
an-zib₂-ba zag hi-li an-na me-te an daŋal-la
ŋi₆ u₃-na iti₆-gin₇ mu-un-e₃
an-bar₇-gana₂ ud-ud-gin₇ mu-un-e₃
ama₅ kalam-ma-ka u₂ dug₃ ŋar-ra-ba
kur-kur saŋ gig₂ uŋ₃ gu₂ si-a-ba
ama₅ kalam-ma-ka du₈-du₈ ŋar-ra-ba
ur₃-ra nu₂-a bad₃-da nu₂-a
...<unk> <unk> mu-na-an-sug₂-ge-eš inim-bi mu-na-an-tum₃-uš
ud-bi-a inim mu-ni-in-zu erim₂-du mu-ni-in-zu
erim₂-du di erim₂ ba-ab-šum₂-mu hul-ŋal₂ mu-un-gul-le
si sa₂-ra igi zid mu-un-ši-bar nam dug₃ mi-ni-in-tar
nin-ŋu₁₀ an-šag₄-ta u₆ dug₃-ge-eš im-me
kug {d}inana-ra igi-ni-še₃ i₃-dib-be₂
nin an-še₃ la₂-a {d}inana mah-am₃
ki-sikil {d}inana me-teš₂ mu-e-i-i
nin an-še₃ lu-a an-zag-še₃ mah-am₃
ki-ru-gu₂ 8(diš)-kam-ma-am₃
nin sag₉ hi-li an-na ur-saŋ-am₃ an-ta nam-ta-an-e₃
zag-si an-na-ka he-du₇ am₃-mi-in-gur₃-ru
an-da ki mah-a-na šag₄ mu-un-di-ni-ib-kuš₂-u₃
šul-la ur-saŋ-ŋa₂ dili-ni he₂-pad₃-de₃ šul nam-ur-saŋ-ŋa₂
ŋiš-gi₄-ŋal₂-bi-im
kalag-ga-am₃ nir-ŋal₂-am₃ buluŋ₃-ŋa₂-am₃ mah gal-la-am₃ nam-šul-am₃ dirig-ga-am₃
šag₄-ba-tuku-am₃
nin u₆ di kalam-ma mul dili {mul}dili-bad
nin an-še₃ la₂-a ur-saŋ-ŋa₂ an-ta nam-ta-an-e₃
kur-kur-re mu-un-ši-hu-luh-e...
uŋ₃ saŋ gig₂-ga zid gu₂ mu-un-na-an-ŋar
šul kaskal-la du har-ra-an mu-un-na-ŋa₂-ŋa₂
gud-de₃ {ŋiš}šudul-bi-a saŋ mu-ni-ib-il₂
i-lu šir₃ gud sub₂-sub₂-ba edin-na...
engar an im-du u₃-a...
gud-de₃ {ŋiš}šudul-bi-še₃ kalam-ma...
ama₅ kalam-ma-ka niŋ₂ mu-un-da-lu-lu
kug {d}inana-ra ŋiri₃ mu-un-ši-ib-ul₄-e
nin-ŋu₁₀ an-šag₄-ta dug₃-ge-eš hu-mu-un-ŋa₂-ŋa₂
edin-na ki sikil-ba ki sag₉-ga-bi
ur₃-re ur₃-bad₃-da ur₃-bad₃ dur₂-ra-ka
ki-šu-tag nam-lu₂-ulu₃-ka
na-izi sig₉ tir šim {ŋiš}erin-na-gin₇ mu-na-ab-us₂
{udu}a-lum udu zulumhi udu niga ŋiš mu-ni-ib-tag-ge
nu-u₈-gig-ra ki mu-na-an-sikil-e šu-luh mu-na-an-ŋa₂-ŋa₂ šir₃-ra mu-un-na-ŋal₂
i₃-nun zu₂-lum ga-ar₃ niŋ₂-sa-ha 7(diš)-bi
{ŋiš}banšur kalam-ma-ka nesaŋ mu-na-ab-si
kurun gig₂ mu-na-ra-de₂
kurun babbar mu-na-ra-de₂
kurun gig₂ {kaš}ulušin
nin-ŋu₁₀-ra {kaš}ulušin
{dug}šag₄-gub {dug}lam-sa₂-ri du-bu-ul-da-ba-al mu-un-da-ab-za
šu-tu-bu-ur lal₃ i₃-nun-ta šar₂-ra
ku-bu-ul-lum...
{ninda}gug₂-e lal₃ zu₂-lum-ma ninda mu-na-ab-ak-e
kurun ud zal-la eša zid₂ lal₃-a
lal₃ ŋeštin ud e₃-a mu-na-ab-bal-bal-e
diŋir lu-u₁₈-lu gu₇-a naŋ-a-da ša-mu-un-na-an-sug₂-sug₂-ge-eš
nu-u₈-gig-ra ki kug ki sikil-la ninda mu-gu₇-e mu-un-na-sikil-e šir₃-ra mu-un-na-an-ŋal₂
nin-ŋu₁₀ an-šag₄-ta u₆ dug₃-ge-eš im-me
kug {d}inana-ra igi-ni-še₃ i₃-dib-be₂
nin an-še₃ la₂-a {d}inana mah-am₃
ki-sikil {d}inana me-teš₂ mu-e-i-i
nin an-še₃ la₂-a an-zag-še₃ mah-am₃
ki-ru-gu₂ 9(diš)-kam-ma-am₃
e₂-gal e₂ na degₓ(RI) kalam-ma-ka {ŋiš}rab₃ kur-kur-ra-kam
e₂ {d}id₂-lu₂-ru-gu₂ saŋ gig₂-ga uŋ₃ gu₂ si-a-ba
{d}nin-e₂-gal-la-ra barag mu-na-an-ri
lugal diŋir-am₃ šag₄-bi-a mu-un-da-an-til₃
nam kur-kur-ra tar-re-da-ni zi kur-kur-ra en₃ tar-re-de₃
ud saŋ zid-de₃ igi kar₂-kar₂-de₃
ud nu₂-a me šu du₇-du₇-de₃
zag-mu ud ŋarza-ka
nin-ŋu₁₀-ra ki-nu₂ ba-da-an-ŋar
{u₂}numun₂-bur₂{sar} šim {ŋiš}erin-na-da mu-un-sikil-e-ne
nin-ŋu₁₀ ki-nu₂-bi-še₃ mu-na-ab-ŋa₂-ŋa₂-ne
bar-ba {tug₂}niŋ₂-barag₂-ge si mu-di-ni-ib-sa₂
{tug₂}niŋ₂-barag₂ šag₄ hul₂-la ki-nu₂ dug₃-dug₃-ge-da
nin-ŋu₁₀ ur₂ kug-ge a mi-ni-in-tu₅-tu₅
ur₂ lugal-la-še₃ a im-ma-tu₅-tu₅
ur₂ {d}i-din{d}da-gan-še₃ a im-ma-tu₅-tu₅ saŋ il₂-la mu-un-ŋen
kug {d}inana-ke₄ naŋa im-ma-an-su-ub-be₂
i₃ šim {ŋiš}erin-na ki am₃-sud-e
lugal ur₂ kug-še₃ saŋ il₂-la mu-un-ŋen
ur₂ {d}i-din{d}da-gan-še₃ saŋ il₂-la mu-un-ŋen
ur₂ {d}inana-ka-še₃ saŋ il₂-la mu-un-ŋen
{d}ama-ušumgal-an-na ki-nu₂ mu-un-da-ab-ak-e
ur₂ kug-ga-ni-a mi₂ zid am₃-i-i-de₃...kug-ga-ŋu₁₀ kug...
nin-e ur₂ kug-ga ki-nu₂ mi-ni-in-sug₄-ga-ta
kug {d}inana-ke₄ ur₂ kug-ga ki-nu₂ mi-ni-in-sug₄-ga-ta
ki-nu₂-a-na šag₄ ša-mu-un-di-ni-ib-kuš₂-u₃
{d}i-din{d}da-gan-na ki aŋ₂-ŋu₁₀ he₂-me-en
ne-saŋ sig₁₀-ga-še₃ šu-luh ŋar-ŋar-ra-še₃
na-izi sig₉-ga-še₃ na li mu₂-a-še₃
nidba sug₂-ga-še₃ bur sug₂-sug₂-ga-še₃
e₂-gal-mah-a-ni-a im-ma-da-an-ku₄-ku₄
nitalam ki aŋ₂-ŋa₂-ni gu₂-da mu-ni-in-la₂
kug {d}inana-ke₄ gu₂-da mu-ni-in-la₂
{ŋiš}gu-za barag gal-la ud-de₃-eš₂ am₃-e₃ zag-bi-ta
lugal {d}utu-gin₇ zag-ge₄ mu-di-ni-ib-sig₉
he₂-ŋal₂ giri₁₇-zal-e nam-he₂-a igi-ni-še₃ si im-sa₂
ŋišbun niŋ₂ dug₃-ga mu-un-na-an-ni-ŋal₂
saŋ gig₂-ga igi-ni-še₃ si im-sa₂
ŋiš-gu₃-di ulu₃-ta eme ŋar-ra
{ŋiš}al-ŋar gu₃ dug₃-ga e₂-gal me-te-bi
{ŋiš}za₃-mi₂ ki ur₅ sag₉-ge nam-lu₂-ulu₃-ke₄
nar-e šir₃ šag₄ hul₂-la-ka-ni mu-ni-in-pad₃-pad₃-de₃
lugal-e gu₇-a naŋ-a-da šu si ba-an-sa₂
{d}ama-ušumgal-an-na gu₇-a naŋ-da šu si ba-an-sa₂
e₂-gal ezem-ma-am₃ lugal hul₂-la-am₃
uŋ₃-e nam-he₂-a ud i₃-zal-e-de₃
{d}ama-ušumgal-an-na hul₂-hul₂-e am₃-gub
{ŋiš}gu-za gi-rin-na ud ha-ba-ni-ib-sud-de₃
barag nam-lugal-la-ka saŋ gu₂ mu-ni-in-ŋal₂
nin-ŋu₁₀ za₃-mi₂ an ki-ke₄-ne za₃-mi₂ ma-ni-in-dug₄
nu-u₈-gig an ki-da tud-da-me-en
nu-u₈-gig-e ki kug ki sikil-la šir₃-ra mu-na-an-ŋal₂
hi-li saŋ gig₂ me-te unken-na
{d}inana dumu gal {d}suen-na
nin an-usan{an}na za₃-mi₂-zu dug₃-ga-am₃
nin-ŋu₁₀ an-šag₄-ta u₆ dug₃-ge-eš im-me
kug {d}inana-ra igi-ni-še₃ i₃-dib-be₂
nin an-še₃...{d}inana mah-am₃ nin an-usan an-zag-še₃ mah-am₃
ki-ru-gu₂ 1(u)-kam-ma-am₃
kalag-ga-am₃ nir-ŋal₂-am₃ buluŋ₃-ŋa₂-am₃ mah gal-am₃
nam-šul-la dirig-ga-am₃
ŋiš-gi₄-ŋal₂-bi-im
šir₃-nam-ur-saŋ-ŋa₂...

Cuneiform:
<SURFACE>
...
...𒀭𒋫𒌓𒁺𒀀𒊏...𒂵𒈾𒀊𒁉𒂗
...𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒉈𒃻𒆬𒀭𒂊𒋛𒀀𒊏
𒋤𒁺𒉘𒀭𒈹𒊏𒌓𒁶𒌓𒄀𒊏
𒎏𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒉡𒇇𒍼𒎏𒉎𒅍𒊒𒀭𒀀𒉣𒈾𒆤𒉈
𒉪𒅅𒀭𒆠𒋛𒃲𒋛𒀀
𒌉𒃲𒀭𒂗𒍪𒈾𒀭𒈹𒊏𒁲𒈠𒂵𒈾𒀊𒁉𒂗
𒉆𒈤𒀀𒈾𒉆𒃲𒆷𒈾𒉆𒉪𒅅𒉽𒉽𒂷𒈾
𒀭𒄛𒀭𒈾𒈦𒄘𒃼𒌓𒁺𒀀𒈾
𒉈𒃻𒆬𒀭𒂊𒋛𒀀𒈾
𒀭𒋀𒆠𒀭𒌓𒁶𒀭𒈾𒁺𒁀𒈾
𒋝𒋫𒅆𒉏𒂠𒆳𒆳𒊏𒍪𒀀𒀭
𒉡𒇇𒍼𒀭𒈾𒅗𒉆𒃲𒆷𒈾
𒅔𒎐𒊏𒂡𒊑𒌍𒂵𒈾𒀊𒁉𒂗
𒆠𒊒𒄘𒁹𒀀𒄰
𒌓𒁺𒀀𒉌𒌨𒊕𒀀𒀭
𒄑𒄄𒅅𒁉𒅎
𒀭𒈾𒉆𒈪𒅔𒁺𒅇𒄢𒍣𒀭𒈾𒄰
𒆠𒀀𒉪𒈪𒉌𒅔𒅅𒎏𒆳𒆳𒊏𒄰
𒍪𒀊𒉣𒆠𒂵𒈨𒋗𒁀𒉌𒅔𒋾
𒀀𒀀𒉌𒀭𒂗𒆠𒆤𒊕𒂊𒌍𒈬𒉌𒅔𒉺𒄸𒁺
𒉆𒂗𒉆𒈗𒆷𒋗𒉌𒂠𒈬𒇇𒃻
𒀭𒁕𒁈𒃲𒆷𒂉𒈬𒁕𒀭𒃻
𒀭𒂗𒆤𒁕𒌧𒈠𒈾𒉆𒈬𒌧𒁲𒉌𒅁𒋻𒊑
𒌗𒁕𒌓𒊬𒊏𒈨𒋗𒌌𒌌𒉈
𒀭𒌧𒈠𒆤𒄘𒈬𒈾𒀭𒋛𒋛𒅖
𒀭𒀀𒉣𒈾𒃲𒃲𒅎𒅆𒃵𒂊𒉈𒌍
𒀬𒀀𒊏𒍪𒀀𒅆𒅎𒈠𒁻𒁻𒄀𒌍
𒉆𒋖𒆳𒆳𒊏𒈬𒈾𒁕𒀊𒁉𒉈
𒎏𒈬𒁲𒌧𒈠𒆠𒁉𒂠𒉌𒋻𒉈
...𒅗𒀸𒁇𒌧𒈠...
𒊕𒈪𒂵𒉌𒅆𒉌𒂠𒉌𒁳𒁉
𒆠𒊒𒄘𒈫𒄰𒈠𒀀𒀭
𒄑𒀠𒃻𒆬𒂵𒆤𒋗𒈬𒈾𒋳𒄀
𒆬𒀭𒈹𒊏𒅆𒉌𒂠𒉌𒁳𒁉
𒎏𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒀚𒆬𒇷𒇷𒀊𒆬𒋗𒈬𒈾𒋳𒄀
𒆬𒀭𒈹𒊏𒅆𒉌𒂠𒉌𒁳𒁉
𒎏𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒁆𒆬𒇷𒇷𒀊𒆬𒋗𒈬𒈾𒁯𒂊
𒆬𒀭𒈹𒊏𒅆𒉌𒂠𒉌𒁳𒁉
...
...𒉽𒉽𒀀𒈾
𒀭𒌑𒋜𒀭𒈾𒈦𒄘𒃼𒌓𒁺𒀀𒊏
𒌉𒃲𒀭𒂗𒍪𒈾𒀭𒈹𒊏𒁲𒈠𒂵𒈾𒀊𒁉𒂗𒎏𒃲𒀭𒈾
𒆠𒊒𒄘𒐈𒄰𒈠𒀀𒀭
𒊕𒌨𒊕𒂊𒉈𒈽𒈬𒈾𒀭𒁾𒁾𒁍𒍑
𒆬𒀭𒈹𒊏𒅆𒉌𒂠𒉌𒁳𒁉
𒄘𒁇𒃻𒅁𒁯𒈬𒈾𒀭𒁯𒁯𒉈𒌍
𒆬𒀭𒈹𒊏𒅆𒉌𒂠𒉌𒁳𒁉
𒋢𒉆𒀭𒊏𒋢𒁉𒀀𒈬𒌧𒅅
𒆬𒀭𒈹𒊏𒅆𒉌𒂠𒉌𒁳𒁉
𒇽𒍣𒎏𒊕𒌇𒊩𒌝𒈠𒃲𒃲𒆷𒈗
𒆬𒀭𒈹𒊏𒅆𒉌𒂠𒉌𒁳𒁉
𒁆𒃻𒈻𒉈𒁀<unk>𒀀𒍠𒈪𒉌𒅁𒁺𒁺𒁉
𒆬𒀭𒈹𒊏𒅆𒉌𒂠𒉌𒁳𒁉
𒌆𒃻𒇲𒀉𒀞𒁕𒁕𒊏𒂠𒈬𒅗
𒆬𒀭𒈹𒊏𒅆𒉌𒂠𒉌𒁳𒁉
𒄑𒁍𒁕𒀉𒀞𒋗𒁉𒀀𒈬𒌧𒅅
𒆬𒀭𒈹𒊏𒅆𒉌𒂠𒉌𒁳𒁉
𒆠𒊒𒄘𒐉𒄰𒈠𒀀𒀭
𒀉𒍣𒁕𒁉𒌆𒀴𒉈𒅔𒌆
𒆬𒀭𒈹𒊏𒅆𒉌𒂠𒉌𒁳𒁉
𒎏𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒀉𒆏𒁍𒁉𒀀𒌆𒉆𒊩𒈬𒉌𒋛𒅅
𒆬𒀭𒈹𒊏𒅆𒉌𒂠𒉌𒁳𒁉
𒎏𒃲𒀭𒈾𒀭𒈹𒊏𒁲𒈠𒂵𒈾𒀊𒁉𒂗
𒆠𒂊𒉈𒁲𒀭𒈹𒄖𒁺𒁯𒀀𒀀𒁕𒎙𒈬𒈾𒂊
𒆬𒈹𒊏𒅆𒉌𒂠𒉌𒁳𒁉
𒌉𒃲𒀭𒂗𒍪𒈾𒀭𒈹𒊏𒁲𒈠𒂵𒈾𒀊𒁉𒂗𒎏𒃲𒀭𒈾
𒆠𒊒𒄘𒐊𒄰𒈠𒀀𒀭
𒄨𒄑𒈗𒃻𒊏𒈬𒈾𒂡𒂡𒊑𒌍
𒆬𒀭𒈹𒊏𒅆𒉌𒂠𒉌𒁳𒁉
𒆠𒂖𒋗𒄄𒀀𒊕𒆠𒄘𒇲𒂊
𒆬𒀭𒈹𒊏𒅆𒉌𒂠𒉌𒁳𒁉
𒄈𒁀𒁕𒊏𒅆𒉌𒂠<unk>...<unk>...
𒆬𒀭𒈹𒊏𒅆𒉌𒂠...
𒆳𒃻𒊏𒇯𒁺𒁕𒁀𒁕𒊏𒋗𒉈𒅔𒂃𒍑
𒆬𒀭𒈹𒊏𒅆𒉌𒂠𒉌𒁳𒁉
𒄈𒌀𒂈𒂈𒂊𒌶𒉌𒋤𒂊
𒆬𒀭𒈹𒊏𒅆𒉌𒂠𒉌𒁳𒁉
𒁈𒄘𒂗𒈾𒅗𒌀𒉌𒁄𒁄𒂊
𒁆𒈜𒀚𒋢𒀉𒇲𒂊𒅗𒉣𒈬𒉌𒅁𒁉
𒉡𒇇𒍼𒀭𒂖𒆷𒀸𒉌𒉆𒈪𒅔𒁺
𒆳𒆳𒊕𒈪𒌧𒇻𒁶𒇻𒀀𒇇𒁶
𒎏𒈬𒀭𒊮𒋫𒅆𒂍𒄭𒄀𒌍𒅎𒈨
𒆬𒀭𒈹𒊏𒅆𒉌𒂠𒉌𒁳𒁉
𒎏𒀭𒄛𒈾𒀭𒈹𒈤𒀀𒀭
𒆠𒂖𒀭𒈹𒈨𒌨𒈬𒂊𒄿𒄿
𒎏𒀭𒄛𒀭𒍠𒂠𒇲𒀀𒎏𒀭𒂠𒇲𒀀𒀭𒈹...
𒆠𒊒𒄘...
𒀭𒄛𒈾𒀯𒈦𒄘𒃼...𒌓𒃲𒀭...
𒎏𒀭𒄛𒈾𒌨𒊕𒂷𒀭𒋫...
𒌧𒂊𒆳𒆳𒊏𒅆𒈬𒌧𒅆𒅁𒅍𒅍𒄿
𒀴𒈬𒌧𒂖𒂊𒊩𒈬𒌧𒌓𒂵
𒄞𒉈𒄑𒋙𒂅𒁉𒀀𒊕𒈬𒉌𒅁𒁄𒂊
𒇻𒁉𒁦𒁉𒀀𒅖𒈬𒈾𒀭𒁾𒁾𒁍𒍑
𒈧𒀲𒇻𒀀𒀭𒄊𒈾𒃻𒍣𒅅𒂔𒈾
𒃻𒌫𒇹𒀭𒃻𒂼𒁀𒀭𒂔...
𒇥𒄑𒊬𒊬𒊬𒄑𒄀𒅊𒂵
𒄩𒇉𒊏𒆤𒄷...
𒎏𒈬𒆠𒈿𒁉𒂠𒄊...
𒍣𒅅𒌧𒇻𒀀𒄭𒈬𒌧𒅆𒃵𒂊
𒎏𒈬𒅗𒌤𒀀𒁓𒋗𒈠𒂊𒉈
𒅥𒅘𒃲𒃲𒂊𒃻𒈪𒉌𒅁𒄖𒌌𒄖𒌌𒇻𒉈
𒎏𒈬𒌧𒈠𒈾𒉎𒈬𒉌𒅁𒋼𒂗𒋼
𒆠𒂊𒉈𒁲𒌧𒈠𒂡𒈠𒆕𒆕
𒂄𒂊𒊩𒍑𒁮𒀀𒉌𒊮𒊭𒈬𒌧𒁲𒉌𒅁𒊨𒅇
𒎏𒈬𒀭𒊮𒋫𒅆𒂍𒄭𒄀𒌍𒅎𒈨
𒆬𒀭𒈹𒊏𒅆𒉌𒂠𒉌𒁳𒁉
𒎏𒀭𒄛𒈾𒀭𒈹𒈤𒀀𒀭
𒆠𒂖𒀭𒈹𒈨𒌨𒈬𒂊𒄿𒄿
𒎏𒀭𒄛𒈾𒀭𒍠𒂠𒈤𒀀𒀭
𒆠𒊒𒄘𒐌𒄰𒈠𒀀𒀭
𒀭𒍨𒁀𒍠𒄭𒇷𒀭𒈾𒈨𒋼𒀭𒂼𒆷
𒈪𒅇𒈾𒌓𒀭𒋀𒆠𒁶𒈬𒌧𒌓𒁺
𒀭𒉈𒃷𒌓𒌓𒁶𒈬𒌧𒌓𒁺
𒃣𒌧𒈠𒅗𒌑𒄭𒃻𒊏𒁀
𒆳𒆳𒊕𒈪𒌧𒄘𒋛𒀀𒁀
𒃣𒌧𒈠𒅗𒂃𒂃𒃻𒊏𒁀
𒃡𒊏𒈿𒀀𒂦𒁕𒈿𒀀
...<unk><unk>𒈬𒈾𒀭𒁻𒄀𒌍𒅗𒁉𒈬𒈾𒀭𒉐𒍑
𒌓𒁉𒀀𒅗𒈬𒉌𒅔𒍪𒉈𒊒𒁺𒈬𒉌𒅔𒍪
𒉈𒊒𒁺𒁲𒉈𒊒𒁀𒀊𒋧𒈬𒅆𒌨𒅅𒈬𒌧𒄢𒇷
𒋛𒁲𒊏𒅆𒍣𒈬𒌧𒅆𒁇𒉆𒄭𒈪𒉌𒅔𒋻
𒎏𒈬𒀭𒊮𒋫𒅆𒂍𒄭𒄀𒌍𒅎𒈨
𒆬𒀭𒈹𒊏𒅆𒉌𒂠𒉌𒁳𒁉
𒎏𒀭𒂠𒇲𒀀𒀭𒈹𒈤𒀀𒀭
𒆠𒂖𒀭𒈹𒈨𒌨𒈬𒂊𒄿𒄿
𒎏𒀭𒂠𒇻𒀀𒀭𒍠𒂠𒈤𒀀𒀭
𒆠𒊒𒄘𒐍𒄰𒈠𒀀𒀭
𒎏𒊷𒄭𒇷𒀭𒈾𒌨𒊕𒀀𒀭𒀭𒋫𒉆𒋫𒀭𒌓𒁺
𒍠𒋛𒀭𒈾𒅗𒄭𒌌𒀀𒀭𒈪𒅔𒅍𒊒
𒀭𒁕𒆠𒈤𒀀𒈾𒊮𒈬𒌧𒁲𒉌𒅁𒊨𒅇
𒂄𒆷𒌨𒊕𒂷𒀸𒉌𒃶𒅆𒊒𒉈𒂄𒉆𒌨𒊕𒂷
𒄑𒄄𒅅𒁉𒅎
𒆗𒂵𒀀𒀭𒉪𒅅𒀀𒀭𒉽𒉽𒂷𒀀𒀭𒈤𒃲𒆷𒀀𒀭𒉆𒂄𒀀𒀭𒋛𒀀𒂵𒀀𒀭
𒊮𒁀𒌇𒀀𒀭
𒎏𒅆𒂍𒁲𒌧𒈠𒀯𒀸𒀯𒀸𒁁
𒎏𒀭𒂠𒇲𒀀𒌨𒊕𒂷𒀭𒋫𒉆𒋫𒀭𒌓𒁺
𒆳𒆳𒊑𒈬𒌧𒅆𒄷𒈛𒂊...
𒌧𒊕𒈪𒂵𒍣𒄘𒈬𒌧𒈾𒀭𒃻
𒂄𒆜𒆷𒁺𒄯𒊏𒀭𒈬𒌧𒈾𒂷𒂷
𒄞𒉈𒄑𒋙𒂅𒁉𒀀𒊕𒈬𒉌𒅁𒅍
𒄿𒇻𒂡𒄞𒁻𒁻𒁀𒂔𒈾...
𒀳𒀭𒅎𒁺𒅇𒀀...
𒄞𒉈𒄑𒋙𒂅𒁉𒂠𒌧𒈠...
𒃣𒌧𒈠𒅗𒃻𒈬𒌧𒁕𒇻𒇻
𒆬𒀭𒈹𒊏𒄊𒈬𒌧𒅆𒅁𒄉𒂊
𒎏𒈬𒀭𒊮𒋫𒄭𒄀𒌍𒄷𒈬𒌧𒂷𒂷
𒂔𒈾𒆠𒂖𒁀𒆠𒊷𒂵𒁉
𒃡𒊑𒃡𒂦𒁕𒃡𒂦𒂉𒊏𒅗
𒆠𒋗𒋳𒉆𒇽𒍇𒅗
𒈾𒉈𒋛𒌁𒋆𒄑𒂞𒈾𒁶𒈬𒈾𒀊𒍑
𒇻𒀀𒈝𒇻𒋠𒋤𒇻𒊺𒄑𒈬𒉌𒅁𒋳𒄀
𒉡𒇇𒍼𒊏𒆠𒈬𒈾𒀭𒂖𒂊𒋗𒈛𒈬𒈾𒀭𒂷𒂷𒂡𒊏𒈬𒌧𒈾𒅅
𒉌𒉣𒅗𒈝𒂵𒄯𒃻𒊓𒄩𒐌𒁉
𒄑𒍎𒌧𒈠𒅗𒉠𒈬𒈾𒀊𒋛
𒁉𒁷𒈪𒈬𒈾𒊏𒌤
𒁉𒁷𒌓𒈬𒈾𒊏𒌤
𒁉𒁷𒈪𒁉𒍩𒀀𒀭
𒎏𒈬𒊏𒁉𒍩𒀀𒀭
𒂁𒊮𒁺𒂁𒇴𒁲𒊑𒁺𒁍𒌌𒁕𒁀𒀠𒈬𒌧𒁕𒀊𒍝
𒋗𒌅𒁍𒌨𒋭𒉌𒉣𒋫𒊹𒊏
𒆪𒁍𒌌𒈝...
𒃻𒈖𒂊𒋭𒅗𒈝𒈠𒃻𒈬𒈾𒀊𒀝𒂊
𒁉𒁷𒌓𒉌𒆷𒀀𒌁𒍥𒋭𒀀
𒋭𒃾𒌓𒌓𒁺𒀀𒈬𒈾𒀊𒁄𒁄𒂊
𒀭𒇻𒍇𒇻𒅥𒀀𒅘𒀀𒁕𒊭𒈬𒌧𒈾𒀭𒁻𒁻𒄀𒌍
𒉡𒇇𒍼𒊏𒆠𒆬𒆠𒂖𒆷𒃻𒈬𒅥𒂊𒈬𒌧𒈾𒂖𒂊𒂡𒊏𒈬𒌧𒈾𒀭𒅅
𒎏𒈬𒀭𒊮𒋫𒅆𒂍𒄭𒄀𒌍𒅎𒈨
𒆬𒀭𒈹𒊏𒅆𒉌𒂠𒉌𒁳𒁉
𒎏𒀭𒂠𒇲𒀀𒀭𒈹𒈤𒀀𒀭
𒆠𒂖𒀭𒈹𒈨𒌨𒈬𒂊𒄿𒄿
𒎏𒀭𒂠𒇲𒀀𒀭𒍠𒂠𒈤𒀀𒀭
𒆠𒊒𒄘𒑆𒄰𒈠𒀀𒀭
𒂍𒃲𒂍𒈾𒊑𒌧𒈠𒅗𒄑𒈗𒆳𒆳𒊏𒄰
𒂍𒀭𒀀𒇉𒇽𒊒𒄘𒊕𒈪𒂵𒌧𒄘𒋛𒀀𒁀
𒀭𒎏𒂍𒃲𒆷𒊏𒁈𒈬𒈾𒀭𒊑
𒈗𒀭𒀀𒀭𒊮𒁉𒀀𒈬𒌧𒁕𒀭𒋾
𒉆𒆳𒆳𒊏𒋻𒊑𒁕𒉌𒍣𒆳𒆳𒊏𒇷𒋻𒊑𒉈
𒌓𒊕𒍣𒉈𒅆𒃸𒃸𒉈
𒌓𒈿𒀀𒈨𒋗𒌌𒌌𒉈
𒍠𒈬𒌓𒉺𒀭𒅗
𒎏𒈬𒊏𒆠𒈿𒁀𒁕𒀭𒃻
𒌑𒍤𒆸𒁔𒊬𒋆𒄑𒂞𒈾𒁕𒈬𒌧𒂖𒂊𒉈
𒎏𒈬𒆠𒈿𒁉𒂠𒈬𒈾𒀊𒂷𒂷𒉈
𒁇𒁀𒌆𒃻𒁖𒄀𒋛𒈬𒁲𒉌𒅁𒁲
𒌆𒃻𒁖𒊮𒄾𒆷𒆠𒈿𒄭𒄭𒄀𒁕
𒎏𒈬𒌫𒆬𒄀𒀀𒈪𒉌𒅔𒋗𒉀𒋗𒉀
𒌫𒈗𒆷𒂠𒀀𒅎𒈠𒋗𒉀𒋗𒉀
𒌫𒀭𒄿𒁷𒀭𒁕𒃶𒂠𒀀𒅎𒈠𒋗𒉀𒋗𒉀𒊕𒅍𒆷𒈬𒌧𒁺
𒆬𒀭𒈹𒆤𒉀𒅎𒈠𒀭𒋢𒌒𒁉
𒉌𒋆𒄑𒂞𒈾𒆠𒀀𒀭𒋤𒂊
𒈗𒌫𒆬𒂠𒊕𒅍𒆷𒈬𒌧𒁺
𒌫𒀭𒄿𒁷𒀭𒁕𒃶𒂠𒊕𒅍𒆷𒈬𒌧𒁺
𒌫𒀭𒈹𒅗𒂠𒊕𒅍𒆷𒈬𒌧𒁺
𒀭𒂼𒃲𒁔𒀭𒈾𒆠𒈿𒈬𒌧𒁕𒀊𒀝𒂊
𒌫𒆬𒂵𒉌𒀀𒊩𒍣𒀀𒀭𒄿𒄿𒉈...𒆬𒂵𒈬𒆬...
𒎏𒂊𒌫𒆬𒂵𒆠𒈿𒈪𒉌𒅔𒋤𒂵𒋫
𒆬𒀭𒈹𒆤𒌫𒆬𒂵𒆠𒈿𒈪𒉌𒅔𒋤𒂵𒋫
𒆠𒈿𒀀𒈾𒊮𒊭𒈬𒌧𒁲𒉌𒅁𒊨𒅇
𒀭𒄿𒁷𒀭𒁕𒃶𒈾𒆠𒉘𒈬𒃶𒈨𒂗
𒉈𒊕𒋧𒂵𒂠𒋗𒈛𒃻𒃻𒊏𒂠
𒈾𒉈𒋛𒂵𒂠𒈾𒇷𒊬𒀀𒂠
𒉻𒀭𒈹𒁻𒂵𒂠𒁓𒁻𒁻𒂵𒂠
𒂍𒃲𒈤𒀀𒉌𒀀𒅎𒈠𒁕𒀭𒆭𒆭
𒊩𒍑𒁮𒆠𒉘𒂷𒉌𒄘𒁕𒈬𒉌𒅔𒇲
𒆬𒀭𒈹𒆤𒄘𒁕𒈬𒉌𒅔𒇲
𒄑𒄖𒍝𒁈𒃲𒆷𒌓𒉈𒂠𒀀𒀭𒌓𒁺𒍠𒁉𒋫
𒈗𒀭𒌓𒁶𒍠𒄄𒈬𒁲𒉌𒅁𒋛
𒃶𒅅𒅗𒉌𒂊𒉆𒃶𒀀𒅆𒉌𒂠𒋛𒅎𒁲
𒆠𒁉𒃻𒃻𒄭𒂵𒈬𒌧𒈾𒀭𒉌𒅅
𒊕𒈪𒂵𒅆𒉌𒂠𒋛𒅎𒁲
𒄑𒅗𒁲𒍇𒋫𒅴𒃻𒊏
𒄑𒀠𒃻𒅗𒄭𒂵𒂍𒃲𒈨𒋼𒁉
𒄑𒍠𒊩𒆠𒄯𒊷𒄀𒉆𒇽𒍇𒆤
𒈜𒂊𒂡𒊮𒄾𒆷𒅗𒉌𒈬𒉌𒅔𒅆𒊒𒅆𒊒𒉈
𒈗𒂊𒅥𒀀𒅘𒀀𒁕𒋗𒋛𒁀𒀭𒁲
𒀭𒂼𒃲𒁔𒀭𒈾𒅥𒀀𒅘𒁕𒋗𒋛𒁀𒀭𒁲
𒂍𒃲𒂡𒈠𒀀𒀭𒈗𒄾𒆷𒀀𒀭
𒌧𒂊𒉆𒃶𒀀𒌓𒉌𒉌𒂊𒉈
𒀭𒂼𒃲𒁔𒀭𒈾𒄾𒄾𒂊𒀀𒀭𒁺
𒄑𒄖𒍝𒄀𒆸𒈾𒌓𒄩𒁀𒉌𒅁𒋤𒉈
𒁈𒉆𒈗𒆷𒅗𒊕𒄘𒈬𒉌𒅔𒅅
𒎏𒈬𒍠𒊩𒀭𒆠𒆤𒉈𒍠𒊩𒈠𒉌𒅔𒅗
𒉡𒇇𒍼𒀭𒆠𒁕𒌅𒁕𒈨𒂗
𒉡𒇇𒍼𒂊𒆠𒆬𒆠𒂖𒆷𒂡𒊏𒈬𒈾𒀭𒅅
𒄭𒇷𒊕𒈪𒈨𒋼𒌺𒈾
𒀭𒈹𒌉𒃲𒀭𒂗𒍪𒈾
𒎏𒀭𒄛𒀭𒈾𒍠𒊩𒍪𒄭𒂵𒀀𒀭
𒎏𒈬𒀭𒊮𒋫𒅆𒂍𒄭𒄀𒌍𒅎𒈨
𒆬𒀭𒈹𒊏𒅆𒉌𒂠𒉌𒁳𒁉
𒎏𒀭𒂠...𒀭𒈹𒈤𒀀𒀭𒎏𒀭𒄛𒀭𒍠𒂠𒈤𒀀𒀭
𒆠𒊒𒄘𒌋𒄰𒈠𒀀𒀭
𒆗𒂵𒀀𒀭𒉪𒅅𒀀𒀭𒉽𒉽𒂷𒀀𒀭𒈤𒃲𒀀𒀭
𒉆𒂄𒆷𒋛𒀀𒂵𒀀𒀭
𒄑𒄄𒅅𒁉𒅎
𒂡𒉆𒌨𒊕𒂷...